Pulkininko Juozo Vitkaus inžinerijos batalionas

Pulkininko Juozo Vitkaus inžinerijos batalionas (PJVIB) – Lietuvos ginkluotųjų pajėgų karinis dalinys, esantis Lietuvos kariuomenės Sausumos pajėgų sudėtyje.

Bataliono pagrindinis uždavinys – padidinti kariuomenės kovinių ir juos remiančių vienetų efektyvumą, vykdant mobilumo, kontrmobilumo, išgyvenamumo, bendrosios inžinerinės paramos užduotis.

 Istorija 
Inžinerijos bataliono įkūrimo data laikoma 1995 m. rugpjūčio 15 d., tačiau jo ištakos yra šiek tiek senesnės ir siekia 1991−92 m., kai atkūrus Lietuvos Nepriklausomybę buvo įkurtas Mokomojo junginio inžinerinis pionierių būrys, Svarbių Lietuvos Respublikos objektų atskirasis apsaugos batalionas ir Civilinės saugos departamento Gelbėtojų būrys. Iš jų 1993 m. buvo suformuota Daugiaprofilinė gelbėjimo rinktinė, o jos pagrindu 1995 m. įkurtas Atskiras inžinerijos batalionas (1996 m. sausio 26 d. LR Krašto apsaugos ministerijos įsakymu Nr. 50 pavadinimas patikslintas į Atskirąjį inžinerijos batalioną), kuriam buvo keliamas uždavinys vykdyti plataus profilio gelbėjimo darbus bei teikti pagalbą civiliams gyventojams potvynių, gaisrų, katastrofų ir stichinių nelaimių atveju. Atskirąjį inžinerijos batalioną sudarė Štabo, Perkėlų, Inžinerijos ir Inžinerinės technikos kuopos – iš viso 182 kariai (43 iš jų šauktiniai). 

1999 m. gruodžio 31 d. Atskirasis inžinerijos batalionas reorganizuotas į Inžinerijos batalioną. Tą pačią dieną jam suteiktas Nepriklausomybės kovų dalyvio, Pietų Lietuvos partizanų vado, karo inžinieriaus, Vyčio kryžiaus kavalieriaus pulkininko Juozo Vitkaus vardas. Nuo tada daugiau nei 20 metų batalionas buvo vadinamas Juozo Vitkaus inžinerijos batalionu ir tik 2022 m. birželio 29 d. Lietuvos Respublikos Seimo nutarimu buvo atstatytas istorinis teisingumas, prie pavadinimo pridėtas karinis laipsnis ir jis tapo Pulkininko Juozo Vitkaus inžinerijos batalionu. 

Bataliono kūrimosi pradžia nebuvo lengva: kareivinių miestelio teritorija apleista ir neprižiūrėta, pastatams būtinas remontas, technikos parkas pasenęs, didžiulis karių trūkumas, nepakankamas finansinis ir materialinis aprūpinimas... Ryškus kokybinis šuolis prasidėjo tik apie 2000−2001 m., kai siekiant atitikti NATO reikalavimus ir vakarietišką kolektyvinės gynybos modelį buvo pradėtos diegti naujos karinės procedūros ir standartai, keičiamos mokymo programos, atnaujinama bei modernizuojama ginkluotė ir technika, restauruojami senieji kareivinių pastatai, gerinamos karių tarnybos sąlygos, didelis dėmesys skiriamas kariniam rengimui, specialistų mokymui bei karo inžinierių kvalifikacijos kėlimui. Pamažu sugrįžta ir prie pagrindinio, nuo seniausių laikų karo inžinieriams keliamo uždavinio – remti draugiškas pajėgas, užtikrinti savos ir apsunkinti priešo kariuomenės laisvą judėjimą, didinti kariuomenės kovinių ir juos remiančių vienetų efektyvumą ir išgyvenamumą. 

Šiuo metu Pulkininko Juozo Vitkaus inžinerijos batalioną sudaro 7 kuopos ir Štabas. Priešingai nei pėstininkų batalionuose visos inžinierių kuopos skiriasi viena nuo kitos savo vykdomomis užduotimis. Be bataliono karių paramos nevyksta nė vienos didesnės Lietuvos kariuomenės bei NATO sąjungininkų pratybos. Inžinieriai remia kovinius vienetus teikdami tiesioginę inžinerinę paramą treniruojantis vykdyti kovines užduotis, padeda sutvarkyti ir prižiūrėti poligonus intensyvių pratybų metu bei po jų, prisideda prie LK infrastruktūros gerinimo, nuolat teikia pagalbą civiliams gyventojams, vykdydami nuo karų likusių sprogmenų išvalymą ir prevenciją. 

 Bataliono vadai 
 Pulkininkas Jonas Salickas – 1995 m. – 1998 m.
 Plk. ltn. Raimondas Visockis – 1998 m. – 2006 m.
 Plk. ltn. Rimantas Česlovas Černiauskas – 2006 m. – 2009 m.
 Plk. ltn. Vygandas Vilčiauskas – 2009 m. – 2012 m.
 Plk. ltn. Arūnas Dzidzevičius – 2012 m. – 2016 m.
 Plk. ltn. Ramūnas Jurskis 2016 m.- 2019 m. 
 Plk. ltn. Pavelas Jelkinas 2019 m. - 2022 m.
 Plk. ltn. Elvinas Serva 2022 m. - 2024 m.
 Plk. ltn. Ramūnas Sabaitis nuo 2024 m.

 Nuorodos 
 Juozo Vitkaus inžinerijos batalionas 

Kategorija:Dabartinės Lietuvos kariuomenės batalionai‎
Kategorija:Lietuvos kariuomenės Sausumos pajėgos